ฟินแลนด์ ประเทศที่มีความสุขมากสุดในโลก
หลายคนอาจจะคิดว่าน่าจะเป็นประเทศที่ร่ำรวยหรือประชากรมีรายได้ต่อหัวมากที่สุด แต่ที่จริงแล้วไม่ใช่ เพราะประเทศที่ว่านี้คือ ฟินแลนด์ ซึ่งเป็นประเทศเล็กๆ ที่มีจำนวนประชากรทั้งประเทศน้อยกว่ากรุงเทพฯ ของเราเสียอีก แล้วทำไมประเทศนี้ถึงเป็นประเทศที่คนมีความสุขมากที่สุดในโลก ลงทุนแมนจะมาเล่าให้ฟัง
20 พ.ย. 2561

ฟินแลนด์ ประเทศที่มีความสุขมากสุดในโลก / โดย ลงทุนแมน
หลายคนอาจจะคิดว่าน่าจะเป็นประเทศที่ร่ำรวยหรือประชากรมีรายได้ต่อหัวมากที่สุด
แต่ที่จริงแล้วไม่ใช่
เพราะประเทศที่ว่านี้คือ ฟินแลนด์ ซึ่งเป็นประเทศเล็กๆ
ที่มีจำนวนประชากรทั้งประเทศน้อยกว่ากรุงเทพฯ ของเราเสียอีก
แล้วทำไมประเทศนี้ถึงเป็นประเทศที่คนมีความสุขมากที่สุดในโลก
ลงทุนแมนจะมาเล่าให้ฟัง
ในปี 2018 องค์การสหประชาชาติได้จัดลำดับประเทศที่คนมีความสุขมากที่สุดในโลก 5 ลำดับแรกคือ
5. สวิตเซอร์แลนด์ คะแนน 7.487
4. ไอซ์แลนด์ คะแนน 7.495
3. เดนมาร์ก คะแนน 7.555
2. นอร์เวย์ คะแนน 7.594
1. ฟินแลนด์ คะแนน 7.632
จะเห็นว่า 5 ประเทศที่ว่ามาอยู่ในทวีปยุโรปทั้งหมด
โดยส่วนใหญ่จะตั้งอยู่ในแถบสแกนดิเนเวีย
แล้วองค์การสหประชาชาตินั้นใช้เกณฑ์อะไรมาวัดว่าประเทศไหนมีความสุขมากน้อยแค่ไหน?
6 ตัวแปรหลัก ที่ถูกใช้วัดเรื่องของความสุขนั้นประกอบไปด้วย
1.รายได้
2.สุขภาพและอายุขัยเฉลี่ย
3.การสนับสนุนจากสังคม
4.อิสรภาพ
5.การได้รับความไว้วางใจ
6.การคอร์รัปชันของคนในสังคม
แล้วประเทศที่ได้อันดับหนึ่ง บ้านเมืองเขาเป็นอย่างไร?
เรามาทำความรู้จักกับประเทศฟินแลนด์กัน
ฟินแลนด์เป็นประเทศที่มีรายได้เฉลี่ยต่อหัวต่อปีที่ 1.45 ล้านบาท อยู่ลำดับที่ 25 ของโลก
และจริงๆ แล้วก็ยังน้อยที่สุดในบรรดาประเทศที่ติดในกลุ่มประเทศที่มีความสุข 5 ลำดับแรกของโลก เมื่อเทียบกับ
สวิตเซอร์แลนด์ 2.66 ล้านบาท
ไอซ์แลนด์ 2.32 ล้านบาท
เดนมาร์ก 1.87 ล้านบาท
นอร์เวย์ 2.49 ล้านบาท
เรื่องนี้อาจทำให้เห็นว่าเงินอาจมีผลต่อความสุข แต่เมื่อมีเงินมากพอระดับหนึ่งแล้วก็อาจจะไม่ได้ทำให้เรามีความสุขมากที่สุดแต่อย่างใด
อุตสาหกรรมหลักของประเทศฟินแลนด์ คือ
1.ภาคบริการ เช่น สื่อสาร, ขนส่ง, การเงินการธนาคาร
2.ภาคการผลิต เช่น พลังงาน, ก่อสร้าง, เหมืองแร่
โดยทั้ง 2 ส่วนนี้คิดเป็นสัดส่วนกว่า 97% ของ GDP ของฟินแลนด์ที่อยู่ที่ประมาณ 8 ล้านล้านบาท น้อยกว่าประเทศไทยเกือบเท่าตัว
ขณะที่ฟินแลนด์มีประชากรทั้งหมด 5.5 ล้านคน อยู่ลำดับที่ 114 ของโลกและน้อยกว่าประเทศไทยเกือบ 13 เท่า
อายุขัยเฉลี่ยประชากรของฟินแลนด์ อยู่ที่ 81.1 ปี ติด 1 ใน 28 ประเทศในโลกที่ประชากรมีอายุขัยเฉลี่ยเกิน 80 ปี
ในด้านของการประกอบธุรกิจนั้น ฟินแลนด์นับเป็นหนึ่งในประเทศที่มีระดับความง่ายในการประกอบธุรกิจอย่างมาก โดยตั้งแต่ปี 2006 - 2019 นั้น ฟินแลนด์ถูกจัดลำดับติด 1 ใน 20 ประเทศที่เอื้อต่อการเข้าไปทำธุรกิจมากที่สุดในโลกมาตลอด
แม้ฟินแลนด์จะเป็นหนึ่งในประเทศที่มีการเก็บภาษีเงินได้บุคคลธรรมดาในอัตราที่สูงที่สุดแห่งหนึ่งในโลก ซึ่งมากถึง 54% แต่สิ่งนั้นก็แลกมาด้วยการที่รัฐบาลจัดหาสวัสดิการรัฐอย่างดีเยี่ยมให้แก่ประชากรในประเทศหลายอย่าง
อย่างระบบสาธารณูปโภคนั้น เฮลซิงกิ เมืองหลวงของฟินแลนด์เป็น 1 ใน 5 เมืองที่สะอาดที่สุดในโลก ขณะที่น้ำประปาที่ฟินแลนด์นับเป็นน้ำประปาที่สะอาดที่สุดแห่งหนึ่งในโลกเช่นกัน
แต่หนึ่งในสิ่งที่ทำให้คนไทยส่วนใหญ่รู้จักฟินแลนด์นั่นก็คือ เรื่องของระบบการศึกษา ที่รัฐบาลฟินแลนด์ให้ความสำคัญอย่างมาก
แนวทางการสอนของที่นี่ต่างจากหลายๆ ประเทศ เช่น การบ้านและการสอบของเด็กนั้นน้อยมาก โรงเรียนทั่วไปในฟินแลนด์นั้น ครูใช้เวลาในการสอนหนังสือเพียงวันละ 4 ชั่วโมง และให้ความสำคัญกับเวลาการเล่นของเด็กนักเรียนไม่ต่างจากเวลาเรียน
ขณะที่อาชีพครูในฟินแลนด์มีรายได้สูงมาก โดยครูระดับชั้นประถมมีรายได้เฉลี่ยอยู่ตั้งแต่เดือนละ 98,000 - 127,000 บาท ซึ่งช่วยสร้างแรงจูงใจให้คนจำนวนไม่น้อยอยากมาเป็นครู
โดยครูนั้นต้องผ่านการคัดเลือกอย่างเข้มข้น ปัจจุบันในฟินแลนด์ อัตราส่วนการสอบเป็นครูนั้นมีอัตราส่วนถึง 1 ต่อ 10 คนเลยทีเดียว
ด้วยมาตรฐานการเรียนการสอนของโรงเรียนที่เท่ากันไม่ว่าจะอยู่ที่ไหน ทำให้ทุกโรงเรียนในฟินแลนด์จึงมีเด็กนักเรียนจากหลากหลายครอบครัวไม่ว่าร่ำรวยหรือชนชั้นแรงงาน มานั่งเรียนในห้องเดียวกัน
ระบบการศึกษาของฟินแลนด์ให้ความสำคัญกับความเสมอภาค ทำให้เมื่อเด็กเติบโตมาเป็นผู้ใหญ่ในสังคมนั้น วิถีชีวิตของคนรวยและคนรายได้น้อยจึงไม่แตกต่างกันอย่างมากมายเหมือนกับหลายประเทศในโลก สิ่งเหล่านี้ จึงนำมาซึ่งความสุขของคนในฟินแลนด์มากกว่า 80%
ปิดท้าย ด้วยคำถามที่ว่า ความสุขคืออะไร?
คำตอบที่ได้ของแต่ละคนอาจจะแตกต่างกัน
บางคนอาจจะบอกว่า..
ความสุขในชีวิตคือการมีเงินทองมากมาย
ความสุขในชีวิตคือการมีเวลาอยู่กับคนที่เรารัก
ความสุขในชีวิตคือการได้ทำในสิ่งที่เราชอบ
ความสุขในชีวิตคือการที่ไม่ต้องกังวลกับความไม่แน่นอนในอนาคต
ไม่ว่าวันนี้ เราจะเป็นแบบไหน
หรือเรายังรู้สึกขาดอะไรไปบางอย่าง
แต่ดูเหมือนว่าความสุขของเกือบทุกคนคือการต้องรออนาคต..
จริงๆ แล้ว ทุกอย่างมันเกี่ยวข้องกับ “ทัศนคติ” ต่อสิ่งที่เกิดขึ้นในตอนนี้
สิ่งที่เกิดขึ้นแบบเดียวกัน คนหนึ่งอาจจะมองว่ามีความสุข แต่อีกคนหนึ่งไม่พอใจอยากให้เป็นอีกแบบหนึ่ง
คนหนึ่งได้เงินก้อนมา 1 แสนบาท ยิ้มดีใจบอกว่าเขาสามารถเลี้ยงครอบครัวได้หลายมื้อ
ในขณะเดียวกันอาจมีบางคนบอกว่า เงินแค่นี้ยังไม่พอซื้อของที่เขาต้องการ
ในโลกนี้จะเป็นอย่างไร
ทั้งหมดขึ้นอยู่กับตัวเรา ว่าเราเลือกที่จะรู้สึกอย่างไรกับสิ่งเหล่านั้น..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
-
-